Sutta su temporale
A Gemina Fernando

Non pius unu versu, non canzones
bellas d’amore, in custa domo mia;
s’est siccada sa vena chi tenia,
sunu mortas sas mias passiones.

De’ando che un’umbra ’e sas cosas
chi hap’amadu e sèmpere bramadu.
In s’ortu meu mes’abbandonadu
de s’isperu siccadas sunt sas rosas.

Su nidu meu fattu est de ispinas
che i su nidu de s’iscalzu rugiu,
cando torra su frittu e i su bugiu
de cuddas longas nottes atonzinas.

Subra sas criaturas istimadas,
dulches e bonas simile a su mele,
su male est avanzendesi crudele,
comente i sas nues airadas,

Subra su monte in su mes’e Nadale.
E deo che un’ilighe frittida,
rizzo mudu, cun rabbia chistida,
tottas sas iras de su temporale.